정조 17년 · 목
初命肇源按廉湖西賜以封書曰衣繡之臣罕聞有擧其職而塞其責者年來潛往潛還之行反爲墨倅劣宰藉口分疏之資則一時權宜未必每以爲例旣命抄啓又使治裝先甲之諭人無不知爾所藏踪韜跡尤宜着念栍邑則在左方瑞山海美結城廉探諸件俱在事目中而賑政也穀簿也加意採察其中不得不封庫者除非印文之執捉無成爲之出道一疑亦須十分審愼周行再到然後乃可沿路各邑一依栍邑例廉探○肇源書啓以爲臣於今四月十八日入侍前席伏奉湖西暗行御史之命臣祗承聖旨當日登途先入右沿三處另加採探而齎去事目何莫非至嚴且重今番則賑政尤緊且封書內有賑政加意採察之敎而栍邑以稍實元非設賑之處故公賑各邑亦爲周行極浦荒峽邑居野村屢次往來多般廉察足跡所到耳目所及摭其實狀敢此陳聞栍邑先爲論列而公賑邑與沿路各邑亦爲一體條論於原書啓之左至於一二民情與弊瘼旣有灼見而的聞者故開錄別單以備裁擇瑞山郡守鄭時采則分還旣極精實捧稅又無濫觴邑村民人之患癘後無食未起者一皆抄出多捐官廩各給七八升或一二升無不遄蘇於東作之時此實莫大之善政至於別還牢拒而班戶皆怒宿逋嚴督而官屬咸怨興訛造謗多在此輩而小民則有譽無毀海美縣監申啓文則誠固求治才不從心束下之政漸致懈弛治盜之棍施或失當而猾校作弊自能囚治之及時奸吏徵逋足謂處置之得當結城縣監朴尙春則始則勤勵終乃放肆捧糴與分給濫縮太懸改量而執卜陞降委下怨詈朋與至今未息島松請得稱以繕廨而初不易一椽盡皆作板八十四立十九吐莫發賣入已良女勤屬高價許贖名以自備救急而略分租麥捧稅之時囚禁太久終致疫民之㡼斃則爲塞民怨三稅難捧處以儲置四百餘包換充彌縫至於刑具則以臃腫之松木斫造訊杖柄旣滿握廣厚可知棍不刻誌而厚口力三分笞杖之大有甚於未校正之前論其諸般罪犯不可不照法重繩以上栍邑平澤縣監成鼎柱則到任屬耳姑無毀譽牙山縣監尹光心則安詳之規濟以勤幹賙賑無欠民無捐瘠之歎捧稅且精擧有平均之譽新昌縣監鄭文在則自初至終賑饋不及於諸邑一定規例更無通變設粥則稀淡如水而飢民不能充腸給糧則升合太少而無以支過一旬及到終巡太半逐出兒號老哭所見愁慘不可以殘邑數遞有所容貸保寧縣監吳正根則人旣周通政又鍊達賑飢而誠力旣勤聽理而剖斷甚快衆務無滯一境皆稱有足自誇溫陽郡守李弘源則雍容做治終始如一賙賑旣勤飢口無漏稷山縣監金在明則質實可貴誠勤亦著抄飢無怨而極意周恤自奉甚約而皆補賑資謹拙治規首尾無倦燕歧縣監黃運祚則視官如家愛民甚勤賑飢皆出誠意恤隱頗多實惠圮廨新起丹雘耀目而專捐殘廩不煩民力甚爲可尙靑山縣監任靖周則恬雅有素治規已成殖錢創屯將營蠲役之惠約已節用多補賙飢之資米租之簸揚飯粥之豐潔扶病親監每巡無闕誠意所到吏民交孚不求聲譽遠近傳頌蓋其慈良之治愷悌之政當爲一路之最恩津縣監尹行進則救癘勸農誠力可尙而至於賑政則抄飢太廣給糧甚優他處流丐亦多受食就其中多有不當入而入者則飢口之無一見漏推此可知每當饋賑之際以豐爲主大盂飯備肉饌一人或兼三四器畢賑後擊牛烹狍大宴民人過往客商亦與其間愚民以飽食爲樂故稱譽鬧赫殆無與比石城縣監金復光則志則願治而才實不逮捧糴雖或欠精賑飢自能無闕房嬖招譏而不至害事官廨多葺而皆出捐廩扶餘縣監朴齊家則抄飢不精戶多流亡處事太輕訟或偏聽營賑而區劃不受則人謂還穀之郡移催稅而囚禁太久則擧怨農時之坐失私債督徵一何非時童民決棍專由引滿事多妄率俱在難恕定山縣監鄭亮采則人固醇勤治實勤勵不用區劃之公穀盡捐零星之薄廩殫心賑政人不憂飢至誠撫恤譽有遠播鴻山縣監金思䄷則男乞女丐而止泊無所者繼給衣食養置邑底川落沙覆而濬等無力者另助米錢耕播趁時至於還民之歸各給三分錢以爲中道療飢之資觀此數事賑政之竭力可以推知藍浦縣監曺允遂則終始孜孜一心做治賙飢之政最多自備之精穀補賑之資躬貸族人之積租至於過時婚久未葬之優助米錢分娩女病後人之另給米藿俱出誠心非爲干譽庇仁縣監任長源則年衰而志勤奉公邑殘而誠切賑民賣鄕補賑聞來可駭而有異入己容或可恕水使李潤謙則以最少之飢口得優助之賑資賙飢之政固無可疵而莅閫以來無一善狀災荒孔甚而撫恤莫及於水卒賑政方張而妓樂前導於街路已非古人鶯花任送之意而從海之遊鹽商混捉而推水幾死宴客之需原犢勒椎而論價不明鹽盆新設專爲利己之計風松發賣厚招染指之謗島女勒屬而其夫呼冤兒奴索酒而市民受困論其罪犯照法重繩斷不可已馬梁僉使方允哲則勒著賑飢譽在恤卒成歡前察訪李挺龍則誠在賑飢志切救瘼驛屬莫不惜去以上公賑各邑與水使察訪監司李亨元則牢確之規優於制治之方寬簡之操甚得按道之體察隱不涉於煩苛董賑備盡其誠力賑穀區劃旣得其宜自備添補其數又多一路荒政賴以均濟道臣體重只擧其槪沔川郡守朴始榮則莅任未久別無毀譽德山縣監金直休則善於設弊而空言無補名以愛民而專出不誠謂營私賑發賣需米而每石十兩或作錢以一兩給富民徵租一石雖云勸分殆同勒奪及其饋粥間斷居多非但飢口皆怨窮春分還或言絕巡之歎荒歲捧稅擧有濫觴之怨災年民情莫切於糶稅而兩政如此實係難恕之端洪州牧使鄭東愈則爲政旣甚剛核臨民亦多慈惠束濕嚴而猾吏知畏賙賑勤而飢口多賴禮山縣監柳烇則捧糴旣實故分糶極精私賑甚勤而飢民無瘠束下頗嚴吏絕弄奸之習聽訟甚明民無枉決之怨全義縣監金思羲則人旣精明治有條理賙飢無闕民譽多聞文義縣令洪大顯則爲政或近柔善而每事謹守尺度介潔有素拙約成規治在其中未見大疵懷仁縣監卞緯鎭則始勤終怠事或不誠家近爲弊官隸偏苦則多給別還任作酬勞之物貿太造醬初欲救急而還民起怨則移作塞口之資峽氓阻飢不可仍置沃川郡守金宗範則年衰氣倦雖欠振刷之方邑僻事簡庶無相妨之歎公州判官李鍾徽則坐享厚廩全不事事朝晝所思惟是射利捧糴分還一不親監倉儲庫積任其出入宜乎官吏之售奸哀彼小民之受困而大同米三百四十石以儲置請得九兩執錢四兩則立本於民間其餘則盡歸私橐官復戶六十結前年預賣每結七兩五錢式業已受價及値翌年秋荒穀價謄貴則謂以前價太歇加徵四兩五錢盡爲肥己道臣則爲軫民窮營需執錢定以八兩五錢而本官則嚴杖威脅勒捧十兩五錢民不支堪公私怨詈其他昏憒之政鄙瑣之事有難盡擧論其上項罪犯照法嚴勘斷不可已連山縣監申在維則治本務實政不求譽束下頗嚴徵逋得方天安郡守李舒永則鍊達之治濟以嚴猛吏屬畏戢莫敢售奸窮民賙賑擧皆無飢振威縣令曺允植則威欠束吏而誠切奉公政令別無足稱而勤勞亦自可尙水原判官金魯成則官廨新創勤勵已著訟牒無滯剖斷甚明果川縣監李祉源則醇心無飾政固不擾而別還不能牢拒小民薄有稱怨以上沿路各邑公州營將尹守默則人旣誠實事多綜密詷盜頗勤束校無怠金井察訪姜文岳則留心攻駒有意革弊雖或莅弱之爲病庶期蘇殘之來效利仁察訪李五鎭則赴任屬耳姑無可論○別單一賑政事則臣已於書啓消詳論列而蓋自道伯至于諸邑守宰莫不對揚德意悉心殫力卒使一道之內幾萬生靈擧免塡壑之慘各有安堵之樂其不畏法意孤負分憂之責者輕重大小之間不過三四人耳道臣屢承飭敎焦勞備至自備穀物殆近五千石之多發送親裨逐邑監董列邑則毋論尤甚之次公賑私賑擧皆捐廩聚穀或又賣帖鳩村殆若較勝者然試以臣所歷之處言之場市之中不見棄土仳離之類道路之間初無殣殍慘惻之狀今幸麥事告登民憂快紓東作方張輿情胥歡而第今所憂實在於倉儲之轉移錯亂穀簿之徒擁虛數臣之出道三處反閱倉庫則水營應留當爲五千四百五十八石時留不過一千六百八十三石結城應留當爲二千四百十九石而時留不過一百二石海美應留當爲二千一百三石而時留不過一百六十七石蓋有未捧亦皆加分未捧則專由於民力之已渴爲守令者末由收殺加分則亶出於還穀之不足爲道伯者龜勉許之三處如此他邑可知莫重分留之法若是蕩然以臣賤見則今道臣按節已久熟諳事情始事在已宜使結末待秋事旣成卽令董察列邑査櫛各庫俾未捧之穀亟歸儲積係是一道之大政一昨秋穡事三南均歉百穀俱災加以瘕癘日熾而將以朝家曲加軫念營邑無不殫竭哀彼垂死之民僅能回甦第今三稅之期限已過各邑之催科方急官差縱橫於村里枷囚滯獄坐失農時目今郡邑之所已捧者爲五分之四而其餘一分則實爲難捧之最大小民情莫不願退以數朔待秋畢納而正供至重不敢妄有陳達民情如此兹敢從所見仰陳一海美縣兵防船所藏船艙一事前後邑報不啻積累終至有大臣筵稟之擧臣目見形址採探物情則所謂船艙在於官門十里地地雖回抱水不淳滀運船無路故每於春秋定式掘浦六面之民一齊赴役裹足齎糧挈番携鋤爲弊滋甚假令有朝令夕發之擧則將何以曳動戎備所關事極虛疏洪州高北面沙器所在於本縣五里許水形地勢政爲天設之所浦戶稠密亦便守護之方而徒以洪民之不願以致積弊之未祛以臣愚見高北面有一條大路若爲橫截兩界者然若以路上依舊屬之洪州路下割與本縣實爲兩便之道而路下浦民安舊厭新不無胥動之意則不可以一浦民情罔恤闔境之巨瘼一海美縣與洪州牧壤地相接而洪州旣有鎭營海美又兼營將今見兩鎭校卒左右出沒後先恣行討索無節民受其苦與其竝置之爲弊孔多莫如獨任一鎭之專責譏詷海美縣監所兼營將之任從今革罷一平薪牧場一事誠爲痼弊牧馬元數九百餘匹內虛錄至於四百餘匹之多云云臣詳探其委折則牧場之法牧馬一匹三年一殖自是式例而生殖之數旣多間斷致斃之患又復頻繁而上司則按例責殖厥有定數十餘年前有一僉使收斂民間買取陸地兒駒以充見縮之數則群馬以其匪類爛加踶囓擧未免見斃而上司則生殖之數逐年增捧所以虛錄之數至於此多牧場民人恐或使渠輩依例斂錢莫不疑慮憂怯擧懷離避之心畢竟海鎭之空虛灼然可知以臣愚見則虛錄之數旣無可充之道則無寧蕩減使鎭民得以放心安接馬政一疑屬之該寺從長通變恐合事宜一今番具純事雖不關於事目條件而事係變異輿情胥憤臣於潛行之時旣有所採探則今於別單不敢不論列蓋其事狀當在道伯之査啓而以臣所覩聞言之具純之家前臨大街村落甚盛初匪火賊可入之地而旣曰逢賊則雖略干穿窬之類四隣當知奴僕難欺名以火賊而豈有一村晏然無一人覺得者乎卽此一事初不近理金命新與純隣居常斥其不孝之罪純因此含憾必欲謀害於是乎粧成逢賊之樣至做知世郞凶悖之說傳播遠邇煽惑聽聞虛將短小之櫃子謂以藏錢見失謬指奴背之瘡瘢輒稱禦賊中鎗遂以此狀構成命新之罪案致有營獄之冤死兵使則病憒昏謬初不詳査委諸賤裨任其手勢所謂賤裨卽純之家客故一從純言慛意鍜鍊命新旣死其妻又殉自有此事以來一道無不切齒行路擧皆仄目群情所在公議可見而純之在鄕其瀆倫悖常之事虐民不法之狀事多瑣細不敢煩瀆而萬惡咸萃千人同辭論其罪犯死無足惜一臣於事目諸條初無犯科者則不爲論列至於人才咨訪孝烈採探俱不可放忽而旣不能遍行一道且專意守宰之藏否賑政之勤慢成有一二所聞者而旣未眞的故不敢妄有登聞